На основу члана 5. став 3. Одлуке о додели признања „др Ђорђе Натошевић**”** („Службени лист АПВ**”**, број: 8/01, 10/10 и 37/14), Одбор за доделу признања „др Ђорђе Натошевић**”**, на седници одржаној 25. августа 2017. године, донео је

**П О С Л О В Н И К**

**ОДБОРА ЗА ДОДЕЛУ ПРИЗНАЊА**

**„ДР ЂОРЂЕ НАТОШЕВИЋ”**

**Члан 1.**

Овим пословником ближе се уређују: услови учешћа на конкурсу, начин достављања предлога за доделу признања „др Ђорђе Натошевић” (у даљем тексту: Признање), мерила и поступци при вредновању и одабиру предложених кандидата, начин рада Одбора за доделу признања „др Ђорђе Натошевић” (у даљем тексту: Одбор), као и друга питања.

**Члан 2.**

Право учешћа на конкурсу за доделу Признања имају предшколске установе, основне школе, средње школе, музичке школе, балетске школе, уметничке школе и школе за основно и средње образовање деце са сметњама у развоју, са седиштем у Аутономној покрајини Војводини, као и васпитачи, наставници, стручни сарадници и сарадници – у складу с правилником о програму свих облика рада стручних сарадника у тим установама.

**Члан 3.**

Признање се додељује за изузетне резултате остварене применом савремених метода у васпитно-образовном раду и настави на подручјима: предшколског васпитања и образовања; образовно-васпитног рада у основним и средњим школама, музичким школама, балетским школама, уметничким школама и школама за основно и средње образовање деце са сметњама у развоју; радa с талентованом, надареном децом предшколског узраста и талентованим, надареним ученицима, као и онима који заостају у савладавању садржаја васпитно-образовног рада и садржаја наставног градива; слободних активности с децом предшколског узраста и ученицима; стручног усавршавања васпитача, наставника, стручних сарадника и сарадника; професионалне оријентације ученика; сарадњe с родитељима; културне и јавне делатности и сарадњe са ужом и широм друштвеном заједницом; руковођењa, организацијe и обезбеђивањa квалитета рада установе; унапређивањa толеранције и прихватањa различитости и у другим областима у оквиру основне делатности установе.

**Члан 4.**

Мерила за доделу Признања – која су саставни део овог пословника – јесу квалитативни и квантитативни показатељи постигнутог успеха у различитим подручјима васпитно-образовног рада установе у целини, васпитача, наставника, стручних сарадника и сарадника појединачно.

**Члан 5.**

Приликом разматрања предлога за доделу Признања, у зависности од броја приспелих пријава, Одбор може да буде подељен у радне групе или може да ради на други одговарајући начин, по предлогу председника Одбора. Приликом разматрања предлога, вреднује се степен постигнутих резултата кандидата и саставља се писмени извештај који садржи: предлог бодова за свако подручје васпитно-образовног рада, предлог добитника Признања и образложење. Писмени извештаји о свим пријављеним кандидатима разматрају се на седници Одбора.

**Члан 6**.

Одбор ради у седницама. Седницу заказује и њој председава председник Одбора. Председник Одбора стара се о расписивању конкурса, о припреми и раду седнице, предлаже дневни ред седнице и стара се о извршавању одлука које доноси Одбор. Позив на седницу, с предлогом дневног реда, доставља се члановима Одбора најкасније осам дана пре одржавања седнице. Одбор бира из реда својих чланова заменика председника Одбора, који замењује председника у случају његове одсутности. Одбор пуноважно одлучује када седници присуствује већина чланова Одбора, а одлуке доноси већином њихових гласова.

**Члан 7.**

Рад Одбора јесте јаван. Одбор може донети одлуку да поједине седнице буду затворене за јавност. О раду Одбора води се записник који садржи: датум и место одржавања седнице; време трајања седнице; имена присутних и одсутних чланова Одбора; имена осталих присутних; утврђени дневни ред; начин на који су закључене поједине тачке дневног реда; одлуке које су донете са образложењем и друге битне податке.

**Члан 8.**

Конкурс за доделу Признања расписује покрајински орган управе надлежан за област образовања (у даљем тексту: Секретаријат), а објављује се у електронском облику на сајту Секретаријата. Конкурс се објављује на српском, мађарском, румунском, русинском, словачком и хрватском језику. Конкурс садржи: услове за кандидатуру и доделу Признања, време трајања конкурса, право предлагања, садржај пријаве, потребне прилоге и начин доставе пријаве.

**Члан 9.**

Предлог или пријава за доделу Признања доставља се Секретаријату путем писарнице или поштом, препорученом пошиљком у складу са условима наведеним у конкурсу. Предлог или пријава за доделу Признања садржи: податке о предложеном или пријављеном кандидату (предшколска установа, школа, васпитач, наставник, стручни сарадник и сарадник); основне податке о предлагачу; прилоге и податке за свако подручје образовно-васпитног рада које се вреднује – у складу са овим пословником.

**Члан 10.**

По закључењу конкурса, Секретаријат информише чланове Одбора о приспелим предлозима и пријавама за доделу Признања, броју благовремених и потпуних предлога и пријава, односно неблаговремених и/или непотпуних предлога и пријава, као и о осталим битним подацима.

**Члан 11.**

Одбор неће разматрати неблаговремено достављене предлоге или пријаве за конкурс. Непотпуне предлоге или пријаве Одбор ће размотрити уколико оцени да из приложене документације могу да се утврде степен остваривања и постигнути резултати у васпитно-образовном раду кандидата. Ради утврђивања чињеничног стања, чланови Одбора могу извршити непосредан увид у рад, резултате и постигнућа одређеног кандидата у поступку доношења одлуке о додели Признања обиласком установе кандидата или васпитача, наставника, стручног сарадника и сарадника на радном месту.

**Члан 12.**

На основу предлога радне групе, Одбор утврђује укупан број бодова за сваког кандидата (од 0 до 100 бодова). Кандидату који је добио 80 или више бодова може се доделити Признање.

Одлуку о додели Признања, са образложењем, доноси Одбор, бирајући између кандидата који испуњавају услове прописане Одлуком о додели Признања и овим пословником, имајући у виду могућност да се сваке године додели Признање најмање једном васпитачу, једном наставнику разредне наставе и једном наставнику предметне наставе – као најважнијим носиоцима васпитно-образовног рада.

**Члан 13.**

Признање може да се додели истој установи или васпитачу, наставнику, стручном сараднику и сараднику, по протеку пет школских година од претходне доделе Признања.

**Члан 14.**

Приликом утврђивања постигнутих резултата, разматрају се резултати постигнути у претходне две школске године од године у којој је објављен конкурс.

**Члан 15.**

Признање се може доделити члану Одбора тек по истеку две школске године од школске године у којој му је престало чланство у Одбору. У поступку одлучивања о додели Признања установи чији је представник (директор, члан управног или школског одбора или запослени) члан Одбора нема право гласа.

**Члан 16.**

Добитницима Признање свечано уручују руководилац Секретаријата, председник Одбора и/или лице које овласти Одбор. Добитнику Признања уручује се и одлука о додели са образложењем.

**Предшколска установа**

**Члан 17.**

Признање може добити предшколска установа која је у последње две школске године постигла изузетне резултате у следећим подручјима:

– руковођење, организација и обезбеђивање квалитета – с додељених од 0 до 5 бодова;

– реализација програма предшколског васпитања и образовања применом савремених метода и облика васпитно-образовног рада, дидактичких средстава и медија (оцена квалитета из аспекта модерне дидактичке и методичке теорије и праксе) с додељених од 0 до 20 бодова;

– развијање и реализација програма васпитног и образовног рада, с посебним нагласком на унапређивању толеранције и дијалога, прихватања различитости: националне, родне, верске и друге (на пример: програми, облици реализације, носиоци, резултати) с додељених од 0 до 6 бодова;

– отвореност установе и флексибилност програма за сву децу (инклузија) с додељених од 0 до 6 бодова;

– организација иновативних додатних програма рада с децом (број и врста, обухватност, квалитет програма, облици и резултати) с додељених од 0 до 7 бодова;

– организација едукативних програма за родитеље с додељена од 0 бодова до 4 бода;

– степен стручне заступљености васпитача, стручних сарадника и сарадника у установи, према важећим нормативима (број оних који испуњавају услов у погледу стручне спреме, број оних који имају виши степен образовања од прописаног, број оних који немају прописану или потребну стручну спрему) с додељених од 0 до 10 бодова;

– сарадња с родитељима (облици сарадње, садржаји, носиоци и резултати) с додељених од

0 до 10 бодова;

– стручно усавршавање васпитача, стручних сарадника и сарадника (облици, садржаји, носиоци и резултати) с додељених од 0 до 5 бодова;

– помоћ васпитачима, стручним сарадницима и сарадницима да наставе своје образовање (високо образовање, специјализација, мастер, магистратура или докторат у струци) с додељених од 0 бодова до 3 бода;

– обухват деце која су учествовала на смотрама и такмичењима (број, област, ниво смотре или такмичења, постигнути резултати, ко је децу припремао, проценат деце учесника у односу на укупан број деце у установи) с додељених од 0 до 7 бодова,

– опремљеност установе савременим васпитним и образовним медијима, степен и квалитет њиховог коришћења у раду с децом (који медији, ко их користи, резултати) с додељених од 0 до 5 бодова;

– заступљеност истраживачког рада у установи ради унапређивања квалитета (теме истраживања, носиоци, резултати, корисници) с додељених од 0 бодова до 3 бода;

– објављени радови васпитача, стручних сарадника и сарадника и акредитовани програми за стручно усавршавање васпитача, стручних сарадника и сарадника (број радова или програма, теме, где су објављени, ко их је објавио, односно, када је добијена акредитација) с додељених од 0 бодова до 3 бода;

– функционално уређење установе, њене опреме и њеног окружења (ентеријер, игралишта, зелене површине и слично) с додељених од 0 до 6 бодова.

**Васпитач у предшколској установи**

**Члан 18.**

Признање може добити васпитач у предшколској установи који је у последње две школске године постигао изузетне резултате у следећим подручјима:

– планирање, програмирање и обезбеђивање квалитета (вредновање, самовредновање, тимски рад) с додељених од 0 до 5 бодова;

– васпитно-образовни рад у установи уз примену савремених метода и облика рада, разноврсних дидактичких средстава и медија (оцена квалитета рада из аспекта модерне дидактичке и методичке теорије и праксе, резултати) с додељених од 0 до 15 бодова;

– развијање и реализацију програма васпитно-образовног рада с посебним нагласком на унапређивање толеранције и дијалога, прихватања различитости: националне, родне, верске и друге (програми, облици реализације, носиоци, резултати) с додељених од 0 до 15 бодова;

– лична отвореност и професионална/програмска флексибилност за сву децу (деца са сметњама и тешкоћама у развоју, маргинализоване групе, инклузија) с додељених од 0 до 10 бодова;

– развијање и примена иновативних додатних активности и програма рада с децом (број и врста, обухватност, квалитет програма, облици и резултати) с додељених од 0 до 10 бодова;

– организација развојних и едукативних програма за сарадњу с родитељима (облици сарадње, садржаји, носиоци и резултати) с додељених од 0 до 10 бодова;

– сопствено стручно усавршавање акредитованим програмима (облик, обим, садржај, носиоци и резултати) с додељених од 0 до 10 бодова;

– настављање свог стручног образовања (високо образовање, специјализација, мастер, магистратура или докторат у струци) с додељених од 0 бодова до 3 бода;

– припремање и учествовање с децом на смотрама и такмичењима установа (број, област, ниво смотре или такмичења, постигнути резултати, ко је децу припремао, проценат деце учесника у односу на укупан број деце у групи) с додељених од 0 до 7 бодова;

– извођење или учешће у истраживачком раду у установи или ван ње, а у областима у вези с васпитно-образовним процесом, положајем и развојем деце предшколског узраста ради унапређивања квалитета рада (теме истраживања, улога васпитача у тим истраживањима, носиоци, резултати, корисници) с додељених од 0 бодова до 3 бода;

– објављени радови васпитача и акредитовани програми за стручно усавршавање васпитача (број самосталних и групних радова или програма, теме, где су објављени, ко их је објавио, односно, када је добијена акредитација) с додељених од 0 бодова до 3 бода;

– планирање, програмирање и извођење угледних активности у улози ментора будућим васпитачима или практичарима у процесу стицања основних и додатних квалификација с додељених од 0 до 4 бода;

– допринос уређењу установе, њене опреме и њеног окружења а с циљем стварања што бољих услова за боравак, игру и учење деце (ентеријер, игралишта, зелене површине и слично) с додељених од 0 до 5 бодова.

**Основна школа, средња школа, музичка школа, балетска школа, уметничка школа и школа за основно и средње образовање деце са сметњама у развоју**

**Члан 19.**

Признање могу добити основна школа, средња школа, музичка школа, балетска школа, уметничка школа и школа за основно и средње образовање деце са сметњама у развоју, које су у последње две школске године постигле изузетне резултате у следећим подручјима:

– планирање, организација, реализација и вредновање наставе, применом савремених наставних метода, облика наставног рада и медија (оцена квалитета наставе из аспекта модерне дидактичке и методичке теорије и праксе, резултати успеха ученика) с додељених од 0 до 8 бодoва;

– отвореност установе и флексибилности програма за сву децу (инклузија установе и заједнице) с додељених од 0 бодова до 4 бода;

– остваривање услова за реализацију програма васпитног рада са посебним нагласком на развијање толеранције и дијалога, уопште, прихватања различитости: националне, родне, верске и друге (услови, идеје и облици) с додељених од 0 до 5 бодова;

– вредновање услова, процеса и резултата из кључних области, подручја, показатеља и (или) нивоа остварености, с додељених од 0 бодова до 4 бодa;

– обухват ученика, флуктуација и постигнут успех, односно обухват ученика и корисника различитим програмима (број ученика једне генерације, број који је завршио школовање у тој школи, број оних који се осипају по разредима, број оних који су напустили школу, односно програми, облици реализације, носиоци, обухват, резултати) с додељених од 0 до 5 бодова;

– индентификација и рад с талентованим, надареним ученицима, додатна настава – број ученика, квалитет програма и организације; носиоци, резултат, посебни резултати у индивидуалном раду с талентованим, надареним ученицима и у њиховој припреми за убрзано напредовање; спрецифични, посебни, индивидуални и различити програми за талентоване, надарене ученике, односно ученике са сметњама и тешкоћама у развоју (број ученика, програми, носиоци, резултати) с додељених од 0 до 5 бодова;

– идентификација, помоћ и рад са ученицима који заостају у савладавању наставног програма (допунска настава – број ученика, квалитет организације наставе, степен индивидуализације, носиоци и резултати; односно програми, носиоци и резултати) с додељених од 0 до 5 бодова;

– организација и реализација слободних активности ученика (број и врста слободних активности, обухватност, квалитет програма, облици и резултати) с додељених од 0 до 5 бодова;

– степен стручне заступљености наставника, стручних сарадника и сарадника у школи, према важећим нормативима (број оних који испуњавају услов у погледу стручне спреме, број оних који немају прописану или потребну стручну спрему) с додељених од 0 до 5 бодова;

– сарадња с родитељима (облици сарадње, садржаји, носиоци и резултати) с додељених од 0 до 5 бодова;

– модерна и ефикасна професионална оријентација ученика (облици, садржаји, носиоци и резултати) с додељених од 0 до 5 бодова;

– стручно усавршавање наставника, стручних сарадника и сарадника школе (облици, садржаји, носиоци и резултати) с додељених од 0 до 5 бодова;

– помоћ наставницима, стручним сарадницима и сарадницима да наставе своје образовање (специјализација, мастер, магистратура, докторат у струци) с додељених од 0 бодова до 3 бода;

– број ученика који су учествовали на такмичењима различитог нивоа и укљученост школе у друштвену заједницу (број, област, ниво такмичења, постигнити резултати, ко је ученике припремао, врсте садржаја којима се школа укључивала у рад друштвене заједнице или организације, сврха ангажовања, обухват ученика, носиоци активности) с додељених од 0 до 5 бодова;

– опремљеност школе савременим наставним медијима и специјализованом опремом и средствима, степен и квалитет њиховог коришћења у настави и другим облицима образовно-васпитног рада (који медији, опрема и средства, врста, број, оспособљеност наставника, стручних сарадника и сарадника за рад с медијима, опремом и средствима, ко их користи, број корисника, резултати) с додељених од 0 до 5 бодова;

– квалитет програма васпитног рада и његове реализације са посебни освртом на неговање међунационалне толеранције и уважавање различитости: националне, родне, верске и друге (облици реализације, обухват ученика, носиоци, резултати) с додељених од 0 до 5 бодова;

– квалитет образовно-васпитног рада, посебно у погледу развијања иницијативе и креативности у раду како наставника, тако и ученика (облици и садржаји, носиоци, резултати) с додељених од 0 до 5 бодова;

– заступљеност истраживачког рада у школи (теме истраживања, носиоци, резултати, корисници) с додељених од 0 бодова до 3 бода;

– објављени радови наставника, стручних сарадника и сарадника (број радова, теме, где су објављени, ко је објавио) с додељених од 0 бодова до 3 бода;

– неговање естетске културе, развијање еколошке свести и оспособљавања ученика за заштиту животне средине – с додељених од 0 до 5 бодова;

– организација тимова и квалитет међуљудских односа – с додељених од 0 до 5 бодова.

**Наставник разредне и предметне наставе (у основној школи, средњој школи, музичкој школи, балетској школи, уметничкој школи и школи за основно и средње образовање деце са сметњама у развоју)**

**Члан 20.**

Признање може добити наставник разредне и предметне наставе у основној школи, средњој школи, музичкој школи, балетској школи, уметничкој школи и школи за основно и средње образовање деце са сметњама у развоју, који је у последње две школске године постигао изузетне резултате у следећим подручјима:

– планирање, организација, реализација и вредновање наставе, применом савремених наставних метода, облика наставног рада и медија (оцена квалитета наставе из аспекта модерне дидактичке и методичке теорије и праксе, резултати успеха ученика, мишљење стручног актива, школског надзорника, увођење иновација у наставу) с додељених од 0 до 20 бодова;

– рад с талентованим и надареним ученицима (додатна настава, број ученика, квалитет програма и организације, резултати; индивидуални рад с талентованим и надареним ученицима и њихово припремање за убрзано напредовање – број ученика, квалитет програма и организације, резултати) с додељених од 0 до 5 бодова;

– помоћ ученицима који заостају у савладавању наставног градива – допунска настава (број ученика, квалитет организације наставе, степен индивидуализације, резултати) с додељених од 0 бодова до 4 бода;

– реализација програма васпитног рада с посебним нагласком на развијање мултикултуралности, толеранције и дијалога, међунационалне толеранције, родне равноправности и поштовања различитости (програми, облици реализације, резултати) с додељених од 0 до 5 бодова;

– организација слободних активности ученика (које активности води, број ученика, квалитет програма и резултати) с додељених од 0 до 5 бодова;

– сарадња с родитељима (облици сарадње, садржаји и резултати) с додељених од 0 до 8 бодова;

– сопствено стручно усавршавање, заједничко, индивидуално, учешће на стручним саветовањима и семинарима у школи и ван ње, објављивање стручних радова у педагошкој периодици и на скуповима, увођење иновација и израда дидактичког материјала (облици, садржаји, резултати) с додељених од 0 до 8 бодова;

– даље образовање (специјализација, мастер, магистратура, докторат – у струци) с додељених од 0 до 6 бодова;

– припремање ученика за такмичења и смотре (број, област, постигнути резултати) с додељених од 0 до 8 бодова;

– истраживачки рад школе или шире; учешће наставника у истраживачком пројекту, организација сопственог истраживања, допирнос истраживању и унапређивању васпитно-образовног процеса у школи и ван ње менторским радом (тема, улога наставника у том истраживању, резултати, корисници) с додељених од 0 до 8 бодова;

– неговање естетске културе, развијање еколошке свести и оспособљавање ученика за заштиту животне средине с додељених од 0 до 6 бодова;

– евалуација личних својстава наставника, дидактичко-методичких компетенција и комуникације са ученицима (достављена у оквиру Извештаја о самовредновању и вредновању рада школе) с додељених од 0 до 6 бодова;

– ангажовање на поштовању принципа инклузивног образовања с додељених од 0 до 6 бодова.

У зависности од броја и врсте предлагача кандидата за доделу Признања и приложених доказа за резултате по наведеним подручјима рада и за квантитативне податке о постигнутим резултатима, кандидату припада од 0 до 5 бодова.

**Стручни сарадник и сарадник (у основној школи, средњој школи, музичкој школи, балетској школи, уметничкој школи и школи за основно и средње образовање деце са сметњама у развоју)**

**Члан 21.**

Признање може добити стручни сарадник односно сарадник који је у последње две школске године постигао изузетне резултате у следећим подручјима:

– успостављање и развијање система самовредновања у настави и школи у целини (освешћивање, обука и укључивање наставника, ученика и родитеља у самовредновање установе) с додељених од 0 до 6 бодова;

– праћење, презентација и обука наставника за примену иновација у васпитно-образовном раду (које иновације, начин презентације и примене, резултати) с додељених од 0 до 10 бодова;

– планирање, организовање, припремање и извођење угледних наставних часова, уз примену савремених достигнућа дидактичке и методичке теорије и праксе (број таквих часова, предмет, област, иновација, извођач, резултати) с додељених од 0 до 7 бодова;

– популаризација нових теоријских и практичних знања (која нова знања, како их популарише, коме су намењена, резултати) с додељених од 0 до 7 бодова;

– праћење и вредновање резултата рада ученика и предузете мере за његово побољшање (начин праћења, врста предузетих мера, садржаји, облици, резултати) с додељених од 0 до 7 бодова;

– праћење и вредновање резултата рада наставника и предузете мере за унапређивање квалитета њиховог рада (начин праћења, садржаји, предузете мере, облици, резултати) с додељених од 0 до 8 бодова;

– допринос инклузивности школе и наставника у раду с децом са сметњама и потешкоћама у развоју (врста доприноса, садржаји, облици, резултати) с додељених од 0 до 10 бодова;

– развијање и реализацију програма учења како се учи и за осамостаљивање деце и ученика у образовању (у чему је допринос, обухват деце, с ким сарађује, резултати) с додељених од 0 до 5 бодова;

– планирање, програмирање и реализацију сарадње, педагошко-психолошког образовања родитеља и саветодавни рад с њима (садржаји, облици, резултати) с додељених од 0 до 6 бодова;

– подстицање развоја професионалних интересовања и оријентације ученика (врсте активности, садржаји, облици, резултати) с додељених од 0 до 7 бодова;

– планирање, програмирање и реализацију стручног усавршавања наставника, ауторство или коауторство у акредитованим програмима стручног усавршавања за запослене у образовању (садржаји, облици, резултати) с додељених од 0 до 8 бодова;

– истраживање и подстицање развоја добрих интерперсоналних односа међу ученицима, родитељима, наставницима и ученицима, као и другим учесницима у васпитно-образовном раду с посебним нагласком на унапређивању толеранције и дијалога, прихватања различитости: националне, полне, верске и друге (програми, облици реализације, носиоци, резултати) с додељених од 0 до 6 бодова;

– своје стручно усавршавање – групно и индивидуално (садржаји, облици, резултати) с додељених од 0 до 5 бодова;

– даље образовање у струци (специјализација, мастер, магистратура, докторат) с додељених од 0 бодова до 4 бода;

– истраживање педагошко-психолошких аспеката васпитно-образовног рада у установи или шира истраживања педагошких појава (које проблеме, како је организовано истраживање, коме је намењено, резултати) с додељених од 0 бодова до 4 бода.

**Члан 22.**

Даном ступања на снагу овог пословника, престаје да важи Пословник Одбора за доделу признања „др Ђорђе Натошевић”(„Службени лист АПВ”, број: 32/2013. године).

**Члан 23.**

Овај пословник ступа на снагу даном објављивања у „Службеном листу Аутономне покрајине Војводине”.

Број: 128–17–3/2017–01

25. августа 2017. године

заменик председника

Весна Јововић, с.р.